b'\n_START_ARTICLE_\n\xc5\xa0krlatni krempelj\n_START_SECTION_\nVsebina\n_START_PARAGRAPH_\nFilm se pri\xc4\x8dne s prizorom v va\xc5\xa1ki gostilni, kjer se doma\xc4\x8dini pogovarjajo med seboj. Vse je mo\xc4\x8dna vznemirila svetle\xc4\x8da po\xc5\xa1ast, ki je pri\xc4\x8dela postopati po lokalnem mo\xc4\x8dvirju. Za novo vznemirjenje pa poskrbijo cerkveni zvonovi, ki za\xc4\x8dnejo kar sredi no\xc4\x8di zvoniti. Duhovnik gre preverit, kaj se dogaja, in odkrije truplo lady Penrose. Vest o njeni smrti tako hitro prenesejo mo\xc5\xbeu, lordu Penroseu, ki je sodeloval na konferenci o nadnaravnem. Na konferenci je kot glavni govornik svoje struje zagovarjal tezo, da obstajajo primeri, ko zdrav razum odpove. Kot primer navede primer izpred 100 let, ko so v njegovi vasi La Morte Rouge na\xc5\xa1li ve\xc4\x8d ovac s prerezanimi vratovi. Njegov glavni nasprotnik v debati je slavni detektiv Sherlock Holmes (igra ga Basil Rathbone), ki tak\xc5\xa1nim va\xc5\xa1kim \xc4\x8den\xc4\x8dam ne verjame. Konferenco nenadoma prekine vest o smrti lady Penrose. Njen mo\xc5\xbe tako nemudoma zapusti konferenco in se odpravi domov. Enako sta \xc5\xbeelela napraviti tudi Holmes in Watson (igra ga Nigel Bruce), a Holmes prejme pismo prav od lady Penrose, v katerem mu ta pravi, da sluti nevarnost okoli sebe. Holmes tako ho\xc4\x8de\xc5\xa1 no\xc4\x8de\xc5\xa1 sprejme primer in se skupaj z Watsonom odpravi v La Morte Rouge._NEWLINE_V majhni pode\xc5\xbeelski vasici sredi Kanade Holmes ugotovi, da prakti\xc4\x8dno vsi doma\xc4\x8dini verjamejo, da je na delu po\xc5\xa1ast. Holmes in Watson najprej obi\xc5\xa1\xc4\x8deta na\xc4\x8delnika policijske postaje, narednika Thompsona. Holmes Thompsonu izda, da je lady Penrose v bistvu Lillian Gentry, nekdaj perspektivna igralka, ki je 5 let pred tem iznenada kon\xc4\x8dala svojo igralsko kariero in izginila s scene. Po pomenku s Thompsonom se odpravita v lokalni hotel, \xc4\x8digar lastnik je Emile Journet. Na vhodnih vratih ju pri\xc4\x8daka njegova h\xc4\x8derka Marie, ki jo je o\xc4\x8de ravno pretepel. Vseeno jima deklica izda, da namerava njen o\xc4\x8de pobegniti. Holmes in Watson se tako pogovorita z njim in Journet jima prizna, da ga je mo\xc4\x8dno strah in da se je po\xc5\xa1ast pri\xc4\x8dela pojavljati 2 leti nazaj, ravno ko se je on priselil v vas. Uspe\xc5\xa1en dan Holmes in Watson kon\xc4\x8data v hotelski sobi, kjer Holmes Watsonu razlo\xc5\xbei njegovo nalogo za prihodnji dan: infiltrirati se mora v lokalno okolje, natan\xc4\x8dneje v lokalno kr\xc4\x8dmo._NEWLINE_Med Watsonovim skrajno nerodno izvidnico v kr\xc4\x8dmi se Holmes odpravi v mo\xc4\x8dvaro. Tam zagleda svetle\xc4\x8do po\xc5\xa1ast, ki ga ne prestra\xc5\xa1i. Vanjo pri\xc4\x8dne streljati in po\xc5\xa1ast plane v divji beg. Pri tem begu ostane nekaj njene obleke na \xc5\xa1trle\xc4\x8di drevesni veji, kar slu\xc5\xbei Holmesu kot pou\xc4\x8den dokazni material. Ko Journet spozna, da Holmesa ni v sobi, za\xc5\xbeene vik in krik. Sploh ko izvedo, da se je odpravil v mo\xc4\x8dvirje, zagrabi panika \xc5\xa1e Watsona, tako da se po\xc5\xbeene Holmesa re\xc5\xa1evat. Pri tem re\xc5\xa1evanju Watson naleti na po\xc5\xa1ast, ki ga odrine stran, da Watson pade v lu\xc5\xbeo blata. Pri tem padcu se zmo\xc4\x8di do ko\xc5\xbee in stakne prehlad. Holmesu nato izda, da je po\xc5\xa1ast bljuvala ogenj v vse smeri, a mu Holmes ne verjame. Po pregledu tkanine z drevesa namre\xc4\x8d ugotovi, da je bila prevle\xc4\x8dena s fosforjem, kar je povzro\xc4\x8dilo svetlikanje._NEWLINE_S kosom tkanine se Holmes napoti k Thompsonu, ki k sebi pokli\xc4\x8de lokalnega trgovca Taylorja. Slednji pove, da je edini primerek tovrstne tkanine prodal sodniku Brissonu. Brisson je ostareli invalid na vozi\xc4\x8dku, ki je pred leti utrpel kap, ki ga je povsem onesposobila. Holmes in Watson ga poskusita priklicati po telefonu, a se jima ne javi. Naslednje jutro poskusita vnovi\xc4\x8d, tokrat se jima javi, a zavrne njun obisk. Holmes ostane neomajen in ga vseeno obi\xc5\xa1\xc4\x8de. Brisson ju pri\xc4\x8daka s pu\xc5\xa1ko in hitro od\xc5\xbeene stran, a Holmesu v Brissonovi sobi namenoma pade iz rok pismo. Brisson postane radoveden in brez te\xc5\xbeav vstane z vozi\xc4\x8dka ter odide pismo pobrat, ko se Holmes z Watsonom vrne po pismo. Brissonu tako ne preostane drugega, kot da jima zaupa, da ga je neznansko strah in da se izdaja za invalida, da bi obvaroval svoje \xc5\xbeivljenje. Ker ga Holmes \xc5\xbee izlo\xc4\x8di kot osumljenca, ga povpra\xc5\xa1a po tisti tkanini. Brisson mu pove, da je dve srajci od petih kupljenih nekaj \xc4\x8dasa nazaj podaril enemu od delavcev, ki so delali na njegovi hi\xc5\xa1i. O tem delavcu se spomni le, da je \xc5\xa1epal._NEWLINE_Holmes s Thompsonovo pomo\xc4\x8djo izsledi \xc5\xa1epavca, ki prebiva v zapu\xc5\xa1\xc4\x8deni hi\xc5\xa1i. V njegovi sobi odkrijejo svetlikajo\xc4\x8do se srajco in \xc5\xa1epavca nemudoma poistovetijo s po\xc5\xa1astjo ter se spravijo nanj. \xc5\xa0epavec tako plane v beg (v katerem prav ni\xc4\x8d ne \xc5\xa1epa) in kljub strelom s strani narednika Thompsona sko\xc4\x8di skozi okno v reko ter se re\xc5\xa1i. Holmes nato obi\xc5\xa1\xc4\x8de lorda Penrosea, ki mu pove, da se je njegova \xc5\xbeena igranju odpovedala, potem ko je pet let nazaj pred njenimi o\xc4\x8dmi soigralec Alistair Ramson ubil drugega igralca v divjem ljubosumju zavoljo nje. Lillian je dogodek mo\xc4\x8dno pretresel, zaradi \xc4\x8desar se je tudi umaknila z gledali\xc5\xa1kih odrov. Penrose pove \xc5\xa1e, da je primer zoper Ramsona vodil sodnik Brisson. Holmes zato pohiti nazaj do Brissonovega domovanja, a tam najde njegovo osebno pomo\xc4\x8dnico zvezano, njega pa umorjenega z grebljico v obliki kremplja, na enak na\xc4\x8din kot lady Penrose in ovce izpred stotih let. Holmes pride do zaklju\xc4\x8dka, da bo Ramson za zdaj ostal v vasi v eni od svojih ustaljenih preoblek._NEWLINE_Holmes se nato sam odpravi v zapu\xc5\xa1\xc4\x8deni va\xc5\xa1ki hotel, kjer odkrije prav Ramsona. Slednji prevzame nadzor nad detektivom, tako da Holmesu ne preostane drugega, kot da odvr\xc5\xbee svojo pi\xc5\xa1tolo. Holmes nato Ramsona poprosi, da mu izda ime tretje \xc5\xbertve. Ramson mu pro\xc5\xa1njo odobri, a ravno ko bi mu ime tretje \xc5\xbertve zares izdal, na prizori\xc5\xa1\xc4\x8de stopi Watson, ki zaradi polomljene stopnice pade po stopni\xc5\xa1\xc4\x8du. Pri tem napravi hrup, ki Ramsona preseneti toliko, da izgubi nadzor nad dogajanjem. V sobo nato prihrumi Watson, ki Ramsona pre\xc5\xbeene stran in s tem re\xc5\xa1i Holmesu \xc5\xbeivljenje. \xc4\x8ceprav ni sli\xc5\xa1al imena tretje \xc5\xbertve, je Holmes precej prepri\xc4\x8dan, da gre za Journeta, ki je pred tem delal kot je\xc4\x8dar v zaporu, iz katerega je Ramson pobegnil dve leti nazaj. Watson v Journetovem hotelu najde njegovo h\xc4\x8der Marie mrtvo. Holmes pride do sklepa, da se je Journet skril in da je Ramson sku\xc5\xa1al od Marie izvedeti, kam se je skril. V iskanju Journeta je Holmes uspe\xc5\xa1nej\xc5\xa1i in ga celo prepri\xc4\x8da, da naj se poka\xc5\xbee na ulici, da bo tako policiji uspelo Ramsona ujeti. Journet zavoljo h\xc4\x8derke privoli. V zaklju\xc4\x8dnem obra\xc4\x8dunu v mo\xc4\x8dvirju Ramson zares napade Journeta, a ga prej obkolijo doma\xc4\x8dini. V zmedi se skrije v meglici, a ga najde prav Journet, ki mu iz rok vzame krempljasto grebljico in ga v boju ubije ter s tem ma\xc5\xa1\xc4\x8duje svojo h\xc4\x8derko._NEWLINE_Holmes in Watson se po re\xc5\xa1itvi primera vrneta v London.'